ddrg/super_eurlex huggingface dataset:
KIRJALLINEN KYSYMYS E-2033/01 esittäjä(t): Alejandro Cercas (PSE) komissiolle. Gibraltarilla työssä olleiden espanjalaisten eläkeläisten tilanne.



Virallinen lehti nro 040 E , 14/02/2002 s. 0151 - 0151



KIRJALLINEN KYSYMYS E-2033/01 esittäjä(t): Alejandro Cercas (PSE) komissiolle (13. heinäkuuta 2001) Aihe: Gibraltarilla työssä olleiden espanjalaisten eläkeläisten tilanne Yhdistyneen kuningaskunnan viranomaiset ovat jo pitkään kohdelleet syrjivästi aikanaan Gibraltarin siirtomaassa työskennelleitä eläkeläisiä, jotka ovat Espanjan kansalaisia. Vuodesta 1990 alkaen kyseisten noin 10 000:n Espanjan kansalaisen eläkkeeseen ei ole enää sovellettu lakisääteistä ja sopimusperusteista tarkistusta kuten heidän Gibraltarin niemimaalla yhä asuvien kollegojensa eläkkeisiin. Euroopan unionin perusoikeuskirjan julistamisen jälkeen tilannetta on entistä vaikeampi ymmärtää ja hyväksyä. Koska asiassa selvästi rikotaan perussopimusten henkeä ja kirjainta, kysyn komissiolta, miten se on toiminut tai aikoo toimia brittiviranomaisten suhteen, jotta ne oikaisisivat kiireesti tämän Euroopan yhteiskuntamallin vastaisen tilanteen. Anna Diamantopouloun komission puolesta antama yhteinen vastaus kirjallisiin kysymyksiin P-1962/01, E-1979/01 ja E-2033/01 (4. syyskuuta 2001) Arvoisa parlamentin jäsen tiedusteli komission kantaa ongelmiin, joita monilla Gibraltarilla ennen työskennelleillä eläkkeensaajilla on. Kyseiset eläkeläiset valittavat, ettei heidän eläkkeitään ole tarkistettu vuoden 1990 jälkeen vaan ne ovat pysyneet samansuuruisina. Komissio ilmoittaa arvoisalle parlamentin jäsenelle tarkastelevansa parhaillaan kyseistä asiaa yhteisön lainsäädännön valossa ja erityisesti yhdenvertaisen kohtelun periaatteen osalta, josta säädetään asetuksen (ETY) N:o 1408/71(1) 3 artiklassa, ja asetuksen 10 artiklan valossa, jossa säädetään asumista koskevasta edellytyksestä luopumisesta eläkkeiden laskemisessa ja maksamisessa. Lisäksi komissio on valituksen tarkastelua varten pyytänyt Yhdistyneen kuningaskunnan viranomaisia toimittamaan yksityiskohtaisia tietoja Gibraltarin eläkkeiden tarkistusjärjestelmästä ja tiedustellut heidän näkemystään siitä, onko järjestelmä yhteisön lainsäädännön mukainen. Komissio tiedottaa arvoisalle parlamentin jäsenelle myöhemmin asiaan liittyvistä jatkotoimista. (1) Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14. kesäkuuta 1971 annettu neuvoston asetus (ETY) N:o 1408/71, EYVL L 149, 5.7.1971, ja asetuksen (ETY) N:o 1408/71 täytäntöönpanomenettelystä 21. maaliskuuta 1972 annettu neuvoston asetus (ETY) N:o 574/72, EYVL L 74, 27.3.1972, (saatettu ajan tasalle 2. joulukuuta annetulla neuvoston asetuksella (EY) N:o 118/97, EYVL L 28, 30.1.1997).
KIRJALLINEN KYSYMYS E-1983/01 esittäjä(t): Dorette Corbey (PSE) komissiolle. Ympäristölainsäädännön täytäntöönpano.



Virallinen lehti nro 040 E , 14/02/2002 s. 0153 - 0153



KIRJALLINEN KYSYMYS E-1983/01 esittäjä(t): Dorette Corbey (PSE) komissiolle (6. heinäkuuta 2001) Aihe: Ympäristölainsäädännön täytäntöönpano Euroopan komissio painottaa täysin oikein ympäristölainsäädännön asianmukaista toteutusta. Tämä lainsäädäntö on usein teknistä ja monimutkaista. 1. Onko ympäristöasioiden pääosastossa riittävästi henkilöstöä yhteisön ympäristölainsäädännön täytäntöönpanon seuraamiseksi ja tarvittaessa toimiin ryhtymiseksi sellaisia jäsenvaltioita vastaan, jotka eivät noudata lainsäädäntöä? 2. Kuinka usein ympäristöasioiden pääosastossa tapahtuu sellaista, että tietyn jäsenvaltion maksama virkamies valmistelee rikkomusmenettelyä tätä samaista jäsenvaltiota vastaan? Margot Wallströmin komission puolesta antama vastaus (6. syyskuuta 2001) EY:n perustamissopimuksen 211 artiklan (entinen 155 artikla) mukaan yksi komission tehtävistä on varmistaa, että perustamissopimuksen määräyksiä ja toimielinten sen nojalla toteuttamia toimenpiteitä sovelletaan asianmukaisesti. Yhteisön ympäristölainsäädännön täytäntöönpano on näin ollen yksi komission tärkeimmistä prioriteeteista. Ympäristöasioiden pääosasto on viime vuosina vastaanottanut yhä enemmän uusia valituksia siitä, että yhteisön ympäristölainsäädäntöä on jätetty noudattamatta. Vuonna 1996 kirjattiin 162 uutta valitusta, kun taas vuonna 2000 komissiolle esitettiin 534 uutta valitusta. Yhteisön ympäristölainsäädännön noudattamatta jättämistä koskevien tapausten tutkimuksia oli 25. heinäkuuta 2001 meneillään 1161, mikä on 34 prosenttia kaikista komission tutkittavana olevista tapauksista. Samaan aikaan yhteisön ympäristölainsäädännön täytäntöönpanoa valvovan yksikön henkilöstöä on lisätty huomattavasti (sekä nykyisen henkilöstön sisäisen uudelleensijoittamisen kautta että uusien virkojen muodossa): henkilöstö on kasvanut lähes 20 prosenttia. Lisähenkilöstö ei ole kuitenkaan pysynyt lisääntyneen työmäärän tahdissa, ja yksikkö on lisähenkilöstön kannalta painopisteasemassa, jos henkilöstön määrää voidaan lisätä, kuten komissio on pyytänyt vuoden 2002 alustavassa talousarvioesityksessä. Valmisteluvaiheessa komissio hyödyntää jäsenvaltioiden hallintoviranomaisten tarjoamaa kansallisten asiantuntijoiden apua. Komission oma henkilöstö valvoo kuitenkin komission EY:n perustamissopimuksen 211 artiklan mukaisten tehtävien toteuttamista ja etenkin EY:n perustamissopimuksen 226 artiklan (entinen 169 artikla) ja 228 artiklan (entinen 171 artiklan) mukaisten rikkomisesta johtuvien menettelyjen yhteydessä tehtävien komission päätösten valmistelua ja toteuttamista.
KIRJALLINEN KYSYMYS E-0887/01 esittäjä(t): Nuala Ahern (Verts/ALE) komissiolle. Euroopan unionin jäsenvaltioihin vuosittain tuodun ja niistä viedyn köyhdytetyn uraanin määrät.



Virallinen lehti nro 261 E , 18/09/2001 s. 0212 - 0213



KIRJALLINEN KYSYMYS E-0887/01 esittäjä(t): Nuala Ahern (Verts/ALE) komissiolle (27. maaliskuuta 2001) Aihe: Euroopan unionin jäsenvaltioihin vuosittain tuodun ja niistä viedyn köyhdytetyn uraanin määrät Voisiko komissio julkaista taulukon Euroopan unionin jäsenvaltioihin vuosittain tuodun ja niistä viedyn köyhdytetyn uraanin määristä vuodesta 1991 lähtien? Pedro Solbes Miran komission puolesta antama vastaus (23. toukokuuta 2001) Komissio (Euroopan yhteisöjen tilastotoimisto Eurostat) on vuodesta 1988 lähtien kerännyt ja julkaissut yhteisön ulkoista ja sisäistä kauppaa koskevia tilastoja. Tietolähteenä käytetään yhteisön ulkopuolelle suuntautuvasta kaupasta tehtäviä tulli-ilmoituksia ja sisäisestä kaupasta tehtäviä Intrastat-ilmoituksia. Köyhdytetyn uraanin kaupasta kerätään tietoja seuraavien yhdistetyn nimikkeistön CN-koodien mukaisesti määritellyistä tuotteista: CN-koodi 2844 30 11: - Kermetit, joissa on U-235:n suhteen köyhdytettyä uraania tai sen yhdisteitä. CN-koodi 2844 30 19: - U-235:n suhteen köyhdytetty uraani; seosmetallit, dispersiot, keraamiset tuotteet ja seokset, joissa on U-235:n suhteen köyhdytettyä uraania tai sen yhdisteitä (pl. kermetit). CN-koodi 2844 30 91: - U-235:n suhteen köyhdytetyt uraanin yhdisteet tai toriumin yhdisteet, myös keskenään sekoitettuina (Euratom), eivät kuitenkaan toriumin suolat. U-235:n suhteen köyhdytettyä uraania koskevia erillisiä numerotietoja ei ole saatavilla. Huomautus: Tiettyjen jäsenvaltioiden osalta CN-koodeihin 2844 30 19 ja 2844 30 91 liittyvän kaupan tiedot ovat luottamuksellisia eikä niitä siis julkaista. Arvoisalle parlamentin jäsenelle ja parlamentin pääsihteeristölle toimitetaan suoraan liitetietona ja esimerkinomaisena edellä mainittuja tuotteita koskevat luvut.
KIRJALLINEN KYSYMYS P-0224/01 esittäjä(t): Cristina García-Orcoyen Tormo (PPE-DE) neuvostolle. Turistiluokkasyndrooma.



Virallinen lehti nro 261 E , 18/09/2001 s. 0067 - 0067



KIRJALLINEN KYSYMYS P-0224/01 esittäjä(t): Cristina García-Orcoyen Tormo (PPE-DE) neuvostolle (1. helmikuuta 2001) Aihe: Turistiluokkasyndrooma Tiedotusvälineissä kerrotaan melko usein niin sanotuista turistiluokkasyndroomatapauksista. Näyttää kuitenkin siltä, että syndroomasta aiheutuneita kuolemantapauksia on paljon enemmän kuin tiedotusvälineissä on ilmoitettu. Syndroomalla tarkoitetaan yli kaksi tuntia kestävien lentojen aikana jalkoihin tai lanteeseen muodostuvia verihyytymiä. Matkustajien paikoillaan pysymisen vuoksi nämä hyytymät saattavat joutua aivoihin ja aiheuttaa kuoleman. Aihe on tärkeä ja riskin vähentämiseen on mahdollista soveltaa ennaltaehkäiseviä keinoja. Aikooko neuvosto ryhtyä toimiin, joiden tarkoituksena on, että eurooppalaiset lentoyhtiöt soveltaisivat ennaltaehkäiseviä keinoja, joilla minimoitaisiin turistiluokkasyndroomasta matkustajan terveydelle aiheutuva uhka? Vastaus (30. toukokuuta 2001) Neuvosto ei ole saanut komissiolta asiaa koskevaa ehdotusta, mutta kun se saadaan, siihen kiinnitetään ensisijaista huomiota.
KIRJALLINEN KYSYMYS E-0569/01 esittäjä(t): Christopher Heaton-Harris (PPE-DE) komissiolle. Kauppapolitiikan pääosaston tarkastuslausuma.



Virallinen lehti nro 261 E , 18/09/2001 s. 0147 - 0147



KIRJALLINEN KYSYMYS E-0569/01 esittäjä(t): Christopher Heaton-Harris (PPE-DE) komissiolle (27. helmikuuta 2001) Aihe: Kauppapolitiikan pääosaston tarkastuslausuma Komissaari Fischler totesi 7. helmikuuta 2001 pidetyssä talousarvion valvontavaliokunnan kokouksessa, että vuonna 1999 maatalouden pääosaston rahatapahtumien täsmällinen virhemarginaali oli 3,06 %. Voisiko erityisesti kauppapolitiikasta vastaava komissaari EU:n toimielinten yhteistyön ja avoimuuden nimissä ilmoittaa vastaavan luvun pääosastonsa rahatapahtumista? Jos lukua ei voida ilmoittaa, mikä siihen on syynä? Michaele Schreyerin komission puolesta antama yhteinen vastaus kirjallisiin kysymyksiin P-0553/01, E-0554/01, E-0555/01, E-0556/01, E-0557/01, E-0558/01, E-0559/01, E-0560/01, E-0561/01, E-0562/01, E-0563/01, E-0564/01, E-0565/01, E-0566/01, E-0567/01, E-0568/01, E-0569/01 ja E-0570/01 (11. huhtikuuta 2001) Komissio muistuttaa arvoisalle kysyjälle, että tilintarkastustuomioistuin ei ilmoita yleistä talousarviota koskevassa tarkastuslausumassaan virheprosentteja, koska sen mielestä olisi liiallista yksinkertaistamista punnita komission taloushallinnon menestyksellisyyttä tämän yhden luvun perusteella. Tilintarkastustuomioistuin päättikin kolme vuotta sitten, ettei se julkista enää yleisiä virheprosentteja, vaan kehittää tarkastuslausumaan liittyviä menetelmiä antaakseen vastuuvapauden myöntäjälle yksityiskohtaista havainnollista tietoa. Tilintarkastustuomioistuin on lisäksi tehnyt useaan otteeseen selväksi, että yleistä virheprosenttia alemman tason luvun ilmoittaminen esimerkiksi jollekin toiminta-alalle tai pääosastolle veisi täysin harhaan. Tilintarkastustuomioistuin tarkastaa vain rajoitetun määrän tapahtumia, joten se ei voi vahvistaa pitävästi tällaista alemman tason virheprosenttia. Komissio ei näin ollen voi toimittaa pyydettyjä tietoja arvoisalle kysyjälle.
KIRJALLINEN KYSYMYS E-1798/01 esittäjä(t): Isidoro Sánchez García (ELDR) komissiolle. TUI:n ja Neckermanin sekä T-Onlinen (Internet Dutch Telecom) muodostamaa yhteisyritystä koskevat tutkimukset.



Virallinen lehti nro 350 E , 11/12/2001 s. 0227 - 0228



KIRJALLINEN KYSYMYS E-1798/01 esittäjä(t): Isidoro Sánchez García (ELDR) komissiolle (19. kesäkuuta 2001) Aihe: TUI:n ja Neckermanin sekä T-Onlinen (Internet Dutch Telecom) muodostamaa yhteisyritystä koskevat tutkimukset Julkisesti on tiedossa, että komissio on käynnistänyt tutkimukset kahden saksalaisen matkailualan yrityksen TUI:n ja Neckermanin sekä Internet Dutch Telecomin tytäryhtiön T-Onlinen muodostamasta yhteisyrityksestä, jonka tarkoituksena on myydä seuramatkoja Internetissä. TUI ja Neckermann ovat merkittäviä yrityksiä Euroopan ja erityisesti Saksan ja Espanjan matkailualalla. Voisiko komissio ilmoittaa mikä on asiaa koskevien tutkimusten tilanne ja mikä on uuden yrityksen toiminnan vaikutus? Mario Montin komission puolesta antama vastaus (30. heinäkuuta 2001) Keskittymästä ilmoitettiin komissiolle 19. maaliskuuta 2001. Ilmoituksen mukaan T-Online International AG (jäljempänä T-Online) ja saksalaiset matkailualan yritykset TUI Group GmbH (jäljempänä TUI) ja C&N Touristic AG (jäljempänä C&N) aikoivat perustaa yhteisessä määräysvallassa olevan online-matkatoimiston. Komissio aloitti toisen vaiheen tutkimuksen 8. toukokuuta 2001 ensi sijassa siksi, että yhdistettäessä vertikaalisesti T-Onlinen korkea markkinaosuus Internet-palveluntarjoajien ja Internet-portaalien markkinoilla TUI:n ja C&N:n vahvaan asemaan seuramatkamarkkinoilla vasta perustettu yhtiö olisi määräävässä asemassa Saksan online-matkatoimistomarkkinoilla. Ilmoitus peruutettiin 5. kesäkuuta 2001. T-Online aikoo keskittymän sijaan perustaa omassa määräysvallassaan olevan online-matkatoimiston, jossa TUI:llä ja C&N:llä on kummallakin 12,45 prosentin osuus, mutta ei määräysvaltaa. Tämä toimenpide ei näin ollen muodosta sulautuma-asetuksessa (neuvoston asetus (EY) N:o 1310/97, annettu 30 päivänä kesäkuuta 1997, yrityskeskittymien valvonnasta annetun neuvoston asetuksen (ETY) N:o 4064/89 muuttamisesta(1)) tarkoitettua keskittymää. Sitä tarkastellaan kuitenkin EY:n perustamissopimuksen 81 ja 82 artiklan (entiset 85 ja 86 artikla) ja Saksan kilpailuoikeuden vastaavien säännösten perusteella. (1) EYVL L 180, 9.7.1997.
KIRJALLINEN KYSYMYS E-1312/01 esittäjä(t): Bart Staes (Verts/ALE) komissiolle. Tiedonvälityksen vapaus Italiassa ja EU:n perusoikeuskirjan 11 artikla.



Virallinen lehti nro 340 E , 04/12/2001 s. 0216 - 0216



KIRJALLINEN KYSYMYS E-1312/01 esittäjä(t): Bart Staes (Verts/ALE) komissiolle (3. toukokuuta 2001) Aihe: Tiedonvälityksen vapaus Italiassa ja EU:n perusoikeuskirjan 11 artikla Euroopan unionin perusoikeuskirjan 11 artikla kuuluu seuraavasti: 1. Jokaisella on oikeus sananvapauteen. Tämä oikeus sisältää mielipiteenvapauden sekä vapauden vastaanottaa ja levittää tietoja tai ajatuksia viranomaisten siihen puuttumatta ja alueellisista rajoista riippumatta. 2. Tiedotusvälineiden vapautta ja moniarvoisuutta kunnioitetaan. Voiko komissio kertoa, rikkooko Italia avoimesti Euroopan unionin perusoikeuskirjaa 7. maaliskuuta 2001 annetulla kansallisella lailla nro 62 (kustannusalaa ja kustanteita koskevat uudet säännöt ja 5. elokuuta 1981 annetun lain nro 416 muuttaminen, Italian virallinen lehti nro 67, 21. maaliskuuta 2001)? António Vitorinon komission puolesta antama vastaus (28. kesäkuuta 2001) Komissiolla ei ole riitävästi tietoa asiasta, jotta se voisi vastata arvoisan parlamentinjäsenen esittämään kysymykseen. Komissio on tämän vuoksi ottanut yhteyttä Italian viranomaisiin pyytääkseen lisätietoja kyseisestä säännöksestä.
KIRJALLINEN KYSYMYS E-0446/01 esittäjä(t): Graham Watson (ELDR) komissiolle. Lääkkeiden eläinperäisiä aineita koskevat merkinnät.



Virallinen lehti nro 261 E , 18/09/2001 s. 0117 - 0118



KIRJALLINEN KYSYMYS E-0446/01 esittäjä(t): Graham Watson (ELDR) komissiolle (16. helmikuuta 2001) Aihe: Lääkkeiden eläinperäisiä aineita koskevat merkinnät Eläimistä lähtöisin olevat ainesosat ovat olennaisia hyvin monen lääkkeen valmistuksessa. Koska tämä antaa joillekin kasvissyöjille aihetta huoleen, mitä suunnitelmia EU:n farmasian komitealla on saadakseen aikaan sen, että lääketuotteiden merkinnöissä kerrotaan, sisältääkö tuote eläimistä lähtöisin olevia aineita? Erkki Liikasen komission puolesta antama vastaus (25. huhtikuuta 2001) Lääkkeellä tarkoitetaan valmistetta, jota annetaan ihmiselle joko sairauden hoitoon tai ehkäisyyn taikka sairauden syyn selvittämiseksi(1). Yhteisön lainsäädännön tavoitteena on taata turvallisten ja tehokkaiden lääkkeiden markkinoille saattaminen sekä tietojen antaminen potilaalle. Tämän vuoksi on lääkkeiden merkintöjen osalta säädetty, että niissä on ilmoitettava vaikuttavien aineiden koostumus laadullisesti ja määrällisesti sekä esitettävä luettelo apuaineista, joilla on tunnettu vaikutus, eli joko vaikutus aineenvaihduntaan tai allergisoiva vaikutus tiettyihin potilaisiin. Potilaalle annettavien täydellisten tietojen osalta on säädetty, että käyttäjälle tarkoitetussa pakkausselosteessa on mainittava vaikuttavien aineiden ja apuaineiden täydellinen koostumus laadullisesti ilmaistuna(2). Kaikki muut pakkausselosteessa ja merkinnöissä olevat tiedot, jotka myös ovat mahdollisimman kattavat, on tarkoitettu takaamaan lääkkeen asianmukainen käyttö. Potilaalla on siis käytössään yksityiskohtaiset tiedot lääkkeen koostumuksesta. Voimassaolevan yhteisön lainsäädännön tavoitteiden mukaisesti merkintöihin ei kuulu erityismainintaa ainesosien eläinperäisyydestä. Tätä lainsäädäntöä ei ole suunniteltu muutettavaksi. Jos potilas kuitenkin haluaa saada lisätietoja, terveydenhuollon ammattilaiset voivat antaa niitä hänelle. (1) Neuvoston direktiivi 65/65/ETY, annettu 26 päivänä tammikuuta 1965, lääkevalmisteita koskevien lakien, asetusten ja hallinnollisten määräysten lähentämisestä, EYVL B 22, 9.2.1965. (2) Neuvoston direktiivi 92/27/ETY, annettu 31 päivänä maaliskuuta 1992, ihmisille tarkoitettujen lääkkeiden merkinnöistä ja pakkausselosteista, EYVL L 113, 30.4.1992.
KIRJALLINEN KYSYMYS E-1304/01 esittäjä(t): Glenys Kinnock (PSE) komissiolle. Taudin etenemiseen ja uusiutumiseen vaikuttavat lääkeaineet.



Virallinen lehti nro 318 E , 13/11/2001 s. 0234 - 0235



KIRJALLINEN KYSYMYS E-1304/01 esittäjä(t): Glenys Kinnock (PSE) komissiolle (3. toukokuuta 2001) Aihe: Taudin etenemiseen ja uusiutumiseen vaikuttavat lääkeaineet Aikooko komissio tutkia, mitkä ovat beetainterferonin ja glatirameeriasetaatin kustannukset MS-tautia sairastaville ihmisille ja miten niitä on saatavilla kussakin jäsenvaltiossa? Tietääkö komissio, että tämä asia on suuri huolenaihe MS-tautia sairastaville ihmisille? Erkki Liikasen komission puolesta antama vastaus (28. kesäkuuta 2001) Vuoden 2001 toukokuusta lukien komissio on myöntänyt markkinoille saattamista koskevat luvat kolmelle vasta-aineen muodostumista edistävälle beetainterferonille käytettäväksi MS-taudin hoidossa. Glatirameeriasetaatti-nimistä lääkettä ei ole vielä esitetty keskitetyn menettelyn kohteeksi, eikä tällä tuotteella ole vielä markkinointilupaa kaikissa jäsenvaltioissa. Ihmisille ja eläimille tarkoitettuja lääkkeitä koskevista yhteisön luvananto- ja valvontamenettelyistä sekä Euroopan lääkearviointiviraston perustamisesta 22. heinäkuuta 1993 annetun neuvoston asetuksen (ETY) N:o 2309/93(1) ja markkinoille saattamisen keskitetyn lupamenettelyn, joka koskee innovatiivisia sekä bioteknologian avulla kehitettyjä hoitomuotoja, tarkoituksena on edistää edellä mainitun kaltaisten tuotteiden saatavuutta siten, että yksi ainoa tieteellinen arviointi ja yhteisön markkinoille saattamista koskeva lupa mahdollistaa markkinoille pääsyn kaikissa jäsenvaltioissa. Hinnoittelu ja sosiaaliturva-asiat ovat osa jäsenvaltioiden kansallista toimivaltaa, eivätkä ne kuulu neuvoston asetuksen (ETY) N:o 2309/93 soveltamisalaan. Komissio seuraa kuitenkin kaikkien sellaisten lääkkeiden saatavuutta, joilla on yhteisön myöntämä lupa markkinoille saattamiseen, sen varmistamiseksi, että tuotteet ovat tosiasiallisesti saatavissa kaikista jäsenvaltioista. Komissio on tarkastanut, että MS-tautia sairastavien hoidossa sallittujen beetainterferonien osalta asia on kunnossa. (1) EYVL L 214, 24.8.1993.
KIRJALLINEN KYSYMYS P-1176/01 esittäjä(t): Rodi Kratsa-Tsagaropoulou (PPE-DE) komissiolle. Syntyvyyden aleneminen.



Virallinen lehti nro 318 E , 13/11/2001 s. 0219 - 0220



KIRJALLINEN KYSYMYS P-1176/01 esittäjä(t): Rodi Kratsa-Tsagaropoulou (PPE-DE) komissiolle (3. huhtikuuta 2001) Aihe: Syntyvyyden aleneminen Keskiviikkona 14. maaliskuuta 2001 pidetyssä täysistunnossa komission puheenjohtaja Prodi viittasi Euroopan väestötieteelliseen ongelmaan yhtenä kymmenestä alasta, joilla saavutettu edistyminen on ollut riittä mätöntä. Asiaa koskevat tutkimukset osoittavat, että syntyvyyden aleneminen ei johdu vain naisten vaikeuksista sovittaa yhteen perhe- ja työelämä, vaan myös molempien puolisoiden patologisista ongelmista. Käytettävissä olevista vähäisistä tiedoista käy ilmi, että yksi kymmenestä pariskunnasta on lapseton vasten tahtoaan. Aikooko komissio tutkia kaikkia syntyvyyden alenemiseen johtavia sosiaalisia ja patologisia tekijöitä? Aikooko se tehdä aloitteita syntyvyyden alenemista torjuvan tasapainoisen ja kattavan politiikan luomiseksi? Nyt kun lääketiede on kehittänyt suvunjatkamista helpottavia tekniikoita, jotka yhdistettyinä huipputeknologian avulla kehitettyihin lääkkeisiin tarjoavat tehokkaita ratkaisuja hedelmättömyydestä kärsiville pareille, aikooko komissio rohkaista jäsenvaltioita ottamaan käyttöön tällaisia tekniikoita osana terveydenhuoltojärjestelmiään? David Byrnen komission puolesta antama vastaus (7. toukokuuta 2001) Komissio on arvoisan parlamentin jäsenen tavoin huolestunut yhteisössä viime vuosikymmeninä havaituista alhaisista syntyvyysluvuista. Vaikka perheeseen ja syntyvyyteen liittyvät asiat kuuluvat edelleen jäsenvaltioiden vastuulle, komissio on aina ilmaissut halukkuutensa auttaa jäsenvaltioita niiden pyrkimyksissä määritellä sopivia toimintalinjoja tällä alalla. Komissio rahoittaakin väestötieteen ja perheasioiden eurooppalaista seurantakeskusta, jonka tehtäviin kuuluu perhe- ja syntyvyyskysymysten sekä jäsenvaltioiden tämän alan politiikan tarkastelu. Lisätietoa aiheesta saa seuraavasta www-sivustosta: http://europa.eu.int/comm/employment_social/family/observatory/home.html. Hedelmättömyydestä kärsivien parien lääketieteellisten ongelmien osalta komissio korostaa sitä, että jäsenvaltioiden vastuulla on järjestää ja tarjota terveyspalvelut ja sairaanhoito.
KIRJALLINEN KYSYMYS E-1175/01 esittäjä(t): Rodi Kratsa-Tsagaropoulou (PPE-DE) neuvostolle. Syntyvyyden alentuminen.



Virallinen lehti nro 364 E , 20/12/2001 s. 0052 - 0053



KIRJALLINEN KYSYMYS E-1175/01 esittäjä(t): Rodi Kratsa-Tsagaropoulou (PPE-DE) neuvostolle (24. huhtikuuta 2001) Aihe: Syntyvyyden alentuminen Keskiviikkona, 14. maaliskuuta 2001, kokoontuneessa täysistunnossa neuvoston edustaja Lindh korosti, että väestön ikääntyminen, jonka odotetaan saavuttavan räjähdysmäiset mittasuhteet vuoteen 2010 mennessä, muodostaa haasteen sekä Euroopan tuotannollisille että yhteiskunnallisille mekanismeille. Syntyvyyden alentumista koskevat tutkimukset osoittavat, että synnytysten väheneminen ei johdu ainoastaan naisten vaikeuksista sovittaa yhteen perhe- ja työelämä, vaan myös puolisoiden terveydentilaan liittyvistä syistä. Käytettävissä olevista vähäisistä tilastotiedoista ilmenee, että yksi kymmenestä pariskunnasta jää lapsettomaksi vastoin tahtoaan. 1. Aikooko neuvosto tehdä aloitteita järjestelmällisen ja avokätisen politiikan luomiseksi syntyvyyden alentumisen torjumista varten? 2. Tänä aikakautena lääketiede on kehittänyt hedelmällisyyshoidon tekniikoita, jotka yhdessä huipputeknologian tuottamien lääkkeiden kanssa tarjoavat tehokkaita ratkaisuja pariskunnille, joilla hedelmällisyys on alentunut: aikooko neuvosto siis kannustaa jäsenvaltioita ottamaan käyttöön tällaisia menettelyjä terveydenhuoltojärjestelmissään? Vastaus (27. syyskuuta 2001) Euroopan alhaiseen syntyvyyteen liittyvät ongelmat saavat neuvostolta runsaasti huomiota. Asian parissa työskennellään lähinnä neuvoston perustamassa sosiaalisen suojelun komiteassa Lissabonin Eurooppa-neuvoston maaliskuussa 2000 esittelemän uuden avoimen koordinointimenetelmän puitteissa. Nizzan Eurooppa-neuvosto hyväksyi joulukuussa 2000 Euroopan sosiaalisen toimintaohjelman, joka käsittelee mm. syntyvyyden laskun ja väestön ikääntymisen aiheuttamia haasteita. Sopivat perhe- ja lapsipolitiikat, joissa otetaan huomioon myös perhe- ja työelämän yhteensovittaminen, katsotaan tärkeiksi välineiksi. Tukholman Eurooppa-neuvosto toisti maaliskuussa 2001, että on tarpeen keskittyä väestörakenteen muutokseen mm. nykyisiä sosiaaliturvajärjestelmiä mukauttamalla. Tätä varten Tukholman Eurooppa-neuvosto pyysi neuvostoa ja komissiota kehittämään vuoteen 2002 mennessä lasten ja muiden huollettavien hoitopalvelujen tarjoamista ja perhe-etuusjärjestelmiä kuvaavia indikaattoreita. Euroopan yhteisön perustamissopimuksen 152 artiklan mukaan terveyspalvelujen ja sairaanhoidon tarjoaminen kuuluu kansallisen toimivallan piiriin, ei yhteisön toimivaltaan.